KIRJALLINEN KYSYMYS E-1316/02

esittäjä(t): Jonas Sjöstedt (GUE/NGL) komissiolle

(8. toukokuuta 2002)

Aihe: Pieniä THC-pitoisuuksia sisältävän hampun viljely

Pieniä THC-pitoisuuksia sisältävän hampun viljelyn valvonta on hyvin ongelmallista, koska pieniä ja suuria THC-pitoisuuksia sisältäviä taimia ei ole mahdollista erottaa toisistaan. Kansainvälinen huumausainevalvontalautakunta (INCB) on useissa vuosiraporteissaan (muun muassa vuoden 1997 raportissa) varoittanut, että hampun viljelyn nopea lisääntyminen unionissa voi tulevaisuudessa tehdä mahdottomaksi viljelmien välttämättömän sääntelyn ja valvonnan. INCB on myös korostanut, että EU-maiden hallitusten ja unionin toimielinten on tärkeää ottaa työssään huomioon ympäristöön, teollisuuteen ja talouteen liittyvien näkökohtien ohella myös huumevalvonta. Lisäksi vuoden 1999 vuosiraportista ilmenee, että peltoaloilla, joilla väitetään viljeltävän pieniä THC-pitoisuuksia sisältävää hamppua, viljellään monissa tapauksissa tosiasiallisesti suuria THC-pitoisuuksia sisältävää hamppua laittomille markkinoille. Sveitsistä saatujen virallisten raporttien mukaan valtaosaa pelloista, joilla väitetään viljeltävän pieniä THC-pitoisuuksia sisältävää hamppua, käytetään itse asiassa laittomille huumausainemarkkinoille tarkoitetun kannabiksen tuotantoon. Arvioiden mukaan vuonna 1998 Sveitsissä tällä tavoin korjattu kannabissato oli yli 100 tonnia. Huumeita levitetään maassa niin sanotun hemp shops -verkoston kautta ja toimitetaan myös muihin Euroopan maihin (INCB:n raportti vuodelta 1999, kohdat 455456).

Milloin komissio aikoo ehdottaa pellavan ja hampun yhteisen markkinajärjestelyn muuttamista siten, että hampun viljelyyn ei enää saa yhteisön tukea?

Franz Fischlerin komission puolesta antamayhteinen vastauskirjallisiin kysymyksiin E-1313/02, E-1315/02 ja E-1316/02

(21. kesäkuuta 2002)

Hamppu (Cannabis sativa) esiintyy seuraavassa yhteisön maatalouslainsäädännössä:

- Kuiduntuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annettu neuvoston asetus (EY) N:o 1673/2000(1), jolla säädetään kuiduntuotantoon tarkoitetun hampun jalostustuesta.

- Tukijärjestelmästä tiettyjen peltokasvien viljelijöille 17 päivänä toukokuuta 1999 annettu neuvoston asetus (EY) N:o 1251/1999(2), sellaisena kuin se on muutettuna 27 päivänä heinäkuuta 2000 annetulla neuvoston asetuksella (EY) N:o 1672/2000(5).

- Siemenalan yhteisestä markkinajärjestelystä 26 päivänä lokakuuta 1971 annettu neuvoston asetus (ETY) N:o 2358/71(3). Tukea varmennettujen siementen tuotantoon voidaan myöntää kuiduntuotantoon tarkoitetulle hampulle.

- Neuvoston asetuksen (EY) N:o 1251/1999 soveltamista koskevista yksityiskohtaisista säännöistä, siltä osin kuin on kyse kesannoidun maan käytöstä sellaisten raaka-aineiden tuottamiseen, joita käytetään yhteisössä muuhun kuin välittömästi ihmisten tai eläinten ravinnoksi tarkoitettujen tuotteiden valmistukseen 19 päivänä marraskuuta 1999 annettu komission asetus (EY) N:o 2461/1999(4).

Kaikissa näissä asetuksissa yhteisön maatalouslainsäädännöllä toisaalta tuetaan kuiduntuotantoon tarkoitettua hamppua ja muita raaka-aineita, toisaalta poistetaan terveysriski asettamalla tuen maksamiselle erittäin tiukat ehdot. Tukikelpoisia ovat ainoastaan lajikkeet, joiden tetrahydrokannabinoolipitoisuus on hyvin pieni (0,2 prosenttia).

Lisäksi neuvosto velvoittaa jäsenvaltiot perustamaan tiukan valvontajärjestelmän tiettyjen lajikkeiden poistamiseksi, jos tetrahydrokannabinoolipitoisuus ylittää 0,2 prosenttia.

Ruotsin lainsäädäntö sen sijaan kieltää kaiken hampun tuotannon ja jalostuksen lukuun ottamatta luvan myöntämistä erityisiin käyttötarkoituksiin.

Hampun tuotannon kieltäminen tarkoittaa sitä, että kuiduntuotantoon tarkoitetun hampunsiemenen tuonti Ruotsiin on mahdotonta.

Kuten parlamentin jäsen toteaa, Ruotsin viranomaiset ovat esittäneet yhteisöjen tuomioistuimelle ennakkoratkaisupyyntöjä, jotka koskevat kansallisen hampunviljelykiellon ja yhteisön lainsäädännön yhdenmukaisuutta.

Komissiolla ei ole aikomusta ehdottaa muutoksia asiaa koskevaan lainsäädäntöön ennen kuin yhteisöjen tuomioistuin tekee päätöksensä.

(1) EYVL L 193, 29.7.2000.

(2) EYVL L 160, 26.6.1999.

(3) EYVL L 246, 5.11.1971.

(4) EYVL L 299, 20.11.1999.

(5) EYVL L 193, 29.7.2000.